**Likumprojekta “Grozījumi Nacionālo bruņoto spēku likumā”
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) |  Ar grozījumiem Nacionālo bruņoto spēku likumā plānots:1) nostiprināt Nacionālo bruņoto spēku (turpmāk arī – NBS) tiesības mācību procesā izmantot bruņojumā esošus ieročus, ieroču sistēmas, speciālos līdzekļus un to munīciju citas fiziskās vai juridiskās personas īpašumā, valdījumā vai turējumā esošajā nekustamajā īpašumā (tā daļā); 2) precizēt Militārās policijas kompetenci noziedzīgu nodarījumu izmeklēšanā;3) noteikt, ka Valsts militāro objektu un iepirkumu centrs (turpmāk arī – Centrs) ir atbildīgs par NBS militāro objektu apsaimniekošanu, NBS vajadzībām nepieciešamo iepirkumu un būvniecības procesa organizāciju.Likums stājas spēkā nākamajā dienā pēc tā izsludināšanas |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts “Grozījumi Nacionālo bruņoto spēku likumā” izstrādāts pēc Aizsardzības ministrijas iniciatīvas, lai: 1) precizētu NBS uzdevumu izpildes pasākumu; 2) papildinātu Militārajai policijai piekritīgo noziedzīgu nodarījumu uzskaitījumu; 3) noteiktu atbildīgo iestādi par NBS lietošanā esošo militāro objektu apsaimniekošanu, centralizēto iepirkumu un būvniecības organizāciju NBS vajadzībām. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Likumprojekts izstrādāts, lai Nacionālo bruņoto spēku likuma 6.1  panta pirmajā daļā nostiprinātu NBS tiesības, pildot šā likuma 6. pantā noteiktos uzdevumus, mācību procesa ietvaros izmantot bruņojumā esošus ieročus, ieroču sistēmas, speciālos līdzekļus un to munīciju citas fiziskās vai juridiskās personas īpašumā, valdījumā vai turējumā esošajā nekustamajā īpašumā (tā daļā). Par īpašuma izmantošanu Nacionālo bruņoto spēku vajadzībām ar teritorijas īpašnieku vai tiesisko valdītāju tiek slēgta rakstiska vienošanās. Šai teritorijai saskaņā ar rakstisko vienošanos ir piešķirams militārā objekta statuss uz noteiktu termiņu.

Nacionālo bruņoto spēku likuma 6.pants nosaka šādus NBS uzdevumus: 1) nodrošināt valsts sauszemes teritorijas aizsardzību un neaizskaramību, kā arī valsts jūras akvatorijas un gaisa telpas kontroli; 2) piedalīties starptautiskajās operācijās likumos un starptautiskajos līgumos noteiktajā kārtībā; 3) piedalīties valsts apdraudējuma situāciju novēršanā normatīvajos aktos noteiktajā kārtībā. Latvija 2004. gadā ir pievienojusies Ziemeļatlantijas līguma organizācijai (*North Atlantic Treaty Organisation*, turpmāk – NATO). Lai NBS spētu pilnvērtīgi veikt Nacionālo bruņoto spēku likuma 6. pantā norādītos pienākumus, kā arī līdz ar iestāšanos NATO uzņemtās saistības, NBS regulāri trenē savas spējas, tostarp kaujas spējas. Lai uzturētu un pilnveidotu kaujas spējas, NBS mācību procesa ietvaros organizē apmācību un vingrinājumus, kas ietver arī kaujas šaušanu, tostarp arī ar ārvalstu bruņoto spēku līdzdalību. Pēc 2014. gada notikumiem Ukrainā ir mainījusies izpratne par drošību visā Eiropā. Arī Latvijā ir pieaudzis zemessargu skaits, atsākta rezerves karavīru apmācība un pieaugusi sabiedroto bruņoto spēku klātbūtne. Vienlaikus ir pieaugusi Latvijā rīkoto bruņoto spēku mācību procesa intensitāte. Šāds intensīvs mācību process nodrošina NBS vienību kaujas gatavību, īstenojot Nacionālo bruņoto spēku likuma 2. panta otrajā daļā tiem noteikto mērķi – aizsargāt Latvijas valsts suverenitāti, teritoriālo nedalāmību un tās iedzīvotājus no agresijas. NBS mācību centru, poligonu un šautuvju kapacitāte jau šobrīd ir nepietiekama, lai nodrošinātu NBS mācību procesu, tostarp apmācību šaut ar kaujas munīciju. Aizsardzības ministrija aktīvi risina šo situāciju, iespēju robežās iegādājoties nekustamos īpašumus. Tomēr mācību procesa nodrošināšanai ne vienmēr vajadzīga konkrēta teritorija, ja to paredzēts izmantot vien dažas reizes gadā, piemēram, starptautisku vingrinājumu īstenošanai. Šādās situācijās NBS slēdz vienošanos ar šo teritoriju īpašniekiem vai tiesiskajiem valdītājiem, nosakot šīs teritorijas izmantošanas nosacījumus. Vidēji Latvijā ik gadu tiek rīkoti 38 (trīsdesmit astoņi) vingrinājumi, bet līdz šim, ja tie norisinājās ārpus militārajiem objektiem, kaujas munīcija šādos vingrinājumos netika izmantota. Tādējādi grozījums Nacionālo bruņoto spēku likuma 6.1 pantā noteic, ka NBS varēs citu personu īpašumā vai valdījumā esošajos nekustamajos īpašumos izmantot NBS bruņojumā esošos ieročus, ieroču sistēmas, speciālos līdzekļus un to munīciju, tostarp kaujas munīciju. Tas būs pieļaujams, tikai noslēdzot ar šīs teritorijas īpašnieku vai tiesisko valdītāju rakstisku vienošanos. Latvijas Republikas Satversmes 105. pants aizsargā īpašuma tiesības, tāpēc iepriekšminēto personu īpašums tiks izmantots tikai tajā gadījumā, ja ar tā īpašnieku vai tiesisko valdītāju būs noslēgta rakstiska vienošanās (civiltiesisks darījums) par konkrētas teritorijas izmantošanu. Jau šobrīd NBS slēdz šādus līgumus, ja militārajās mācībās vai citās militārajās darbībās nepieciešams izmantot privātīpašumā esošu teritoriju (zemes gabalu). Ar NBS komandiera pavēli ir apstiprināti šo līgumu par zemes gabala lietošanu paraugi, paredzot, ka līguma veidlapas saturā var izdarīt grozījumus un papildinājumus, ievērojot vienošanos, kas panākta starp NBS vienību un zemes gabala īpašnieku vai tiesisko valdītāju. Šajā pavēlē ir noteikts, ka NBS regulāro spēku vienību un Zemessardzes komandierim ir jānodrošina šādu līgumu noslēgšana pirms militārajām mācībām vai citām militārajām darbībām, kurās paredzēts izmantot privātīpašumā esošu zemes gabalu. Šāds līgums paredz, ka īpašnieks vai tiesiskais valdītājs bez maksas nodod un NBS vienība pieņem lietošanā noteiktu zemes gabalu, tā sākotnējo stāvokli un stāvokli pēc militārajām mācībām nosakot ar pieņemšanas un nodošanas aktu.Ar terminu “ieroča, ieroču sistēmas, speciālā līdzekļa un to munīcijas izmantošana” tiek saprasta to izmantošana Ieroču un speciālo līdzekļu aprites likuma izpratnē, proti, šaušana šautuvēs (šaušanas stendos), kā arī treniņšaušana ar NBS īpašumā esošajām sistēmām, veicot to atbilstoši ieroča, speciālā līdzekļa, ieroču sistēmas ražotāja instrukcijai un NBS apmācību drošības noteikumiem. NBS noteikumi nosaka visu NBS bruņojumā esošo ieroču, ieroču sistēmu, speciālo līdzekļu un to munīcijas izmantošanas drošības noteikumus, un atkāpe no tiem ir stingri aizliegta. Nacionālo bruņoto spēku likuma 4.1 pantā ir noteikts, ka termins “militārais objekts” apzīmē gan Aizsardzības ministrijas valdījumā vai turējumā esošu nekustamo īpašumu (tā daļu), gan arī citas fiziskās vai juridiskās personas īpašumā, valdījumā vai turējumā esošu nekustamo īpašumu (tā daļu), kas nodots lietošanā NBS, lai pildītu šajā likumā noteiktos uzdevumus.Ņemot vērā Nacionālo bruņoto spēku likuma 4.1 panta pirmajā daļā sniegto militārā objekta definīciju, ar grozījumu Nacionālo bruņoto spēku likuma 6.1 pantā tiks noteikts, ka citas fiziskās vai juridiskās personas īpašumā, valdījumā vai turējumā esošajam nekustamajam īpašumam (tā daļai) tiks piešķirts militārā objekta statuss uz noteiktu termiņu saskaņā ar rakstisko vienošanos par šīs teritorijas izmantošanu NBS šaušanas mācību procesa nodrošināšanai. Tādējādi šāds trešajai personai piederošais nekustamais īpašums (tā daļa) tiks apzīmēta atbilstoši Ministru kabineta 2017. gada 12. septembra noteikumos Nr. 538 “Noteikumi par militāro objektu apzīmēšanai lietojamo informatīvo zīmi” noteiktajai kārtībai. Papildus tiks nodrošinātas NBS komandiera noteiktās drošības prasības šaušanai ar konkrētā veida ieroci un ieroču sistēmu, un atkāpe no šīm drošības prasībām nav pieļaujama.**2.** Militārajai policijai piekritīgos noziedzīgus nodarījumus nosaka Nacionālo bruņoto spēku likuma 6.¹ panta otrās daļas 5. punkts un Kriminālprocesa likuma 387. panta ceturtā daļa.Nacionālo bruņoto spēku likuma 6.¹ panta otrās daļas 5. punkts pašreizējā redakcijā paredz, ka Militārā policija *izmeklē noziedzīgus nodarījumus militārajā dienestā, kā arī noziedzīgus nodarījumus, kuri izdarīti militārajās vienībās vai to dislokācijas vietās vai kurus izdarījis Nacionālo bruņoto spēku personālsastāvs saistībā ar savu dienesta (amata) stāvokli vai dienesta pienākumu izpildi*.Kriminālprocesa likuma 387. panta ceturtā daļa ar 2018. gada 20. jūnija likumu, kas stājās spēkā 2018. gada 1. septembrī, tika izteikta šādā redakcijā: *Militārās policijas pilnvarotas amatpersonas izmeklē noziedzīgus nodarījumus militārajā dienestā, kā arī noziedzīgus nodarījumus, kuri izdarīti militārajās vienībās, to dislokācijas vietās vai Aizsardzības ministrijas valdījumā vai turējumā esošajos objektos, kā arī noziedzīgus nodarījumus, kurus izdarījuši karavīri, zemessargi, militārajās vienībās un Aizsardzības ministrijas valdījumā vai turējumā esošajos objektos strādājošie civilie darbinieki un ierēdņi saistībā ar savu dienesta (darba) pienākumu izpildi.*Tādējādi ar 2018. gada 20. jūnija grozījumiem Kriminālprocesa likuma 387. panta ceturtajā daļā Militārajai policijai papildus tika paredzētas tiesības izmeklēt Aizsardzības ministrijas valdījumā vai turējumā esošajos objektos izdarītos noziedzīgos nodarījumus, kā arī noziedzīgus nodarījumus, kurus izdarījuši šajos objektos strādājošie civilie darbinieki un ierēdņi saistībā ar savu dienesta (darba) pienākumu izpildi. Lai sinhronizētu normatīvo aktu regulējumu, analoģiski grozījumi jāveic arī Nacionālo bruņoto spēku likuma 6.¹ panta otrās daļas 5. punktā.**3.** Ņemot vērā, ka Nacionālo bruņoto spēku likums nosaka NBS uzdevumus, vadības sistēmu, finansēšanu un kontroli, ar likumprojektu paredzēts noteikt Nacionālo bruņoto spēku likuma 4.1  un 18. pantā, ka Valsts aizsardzības militāro objektu un iepirkuma centrs (turpmāk – Centrs) veic NBS lietošanā esošo militāro objektu apsaimniekošanu, NBS nepieciešamos centralizētos iepirkumus un organizē būvniecību NBS vajadzībām. Lai nodrošinātu pilnvērtīgu gan NBS, gan sabiedroto kontingenta karavīru apmācību iespēju, tiek attīstīta militārā infrastruktūra atbilstoši valsts aizsardzības plānam, NBS attīstības plānam un operacionālajām vajadzībām. Tādējādi, sākot ar 2017. gadu, NBS vajadzībām apsaimniekojamo un būvējamo nekustamo īpašumu apjoms ir būtiski pieaudzis. Lai stiprinātu NBS kapacitāti un nodrošinātu valsts aizsardzību, 2009. gadā tika uzsākta pakāpeniska nemilitāro funkciju nodošana civilajai iestādei – Centram. Jau no 2018. gada NBS maksimāli, kur tas iespējams, tiek atslogoti no to lietošanā esošo militāro objektu apsaimniekošanas, NBS nepieciešamo centralizēto iepirkumu veikšanas un būvniecības organizēšanas. Gadījumos, ja NBS vajadzībām būs jānomā fiziskas vai juridiskas personas īpašumā, valdījumā vai turējumā esošs nekustamais īpašums, tas tiks darīts, slēdzot vienošanos ar šo teritoriju īpašniekiem vai tiesiskajiem valdītājiem, kurā noteikti nekustamā īpašuma izmantošanas nosacījumi, tai skaitā apsaimniekošanas noteikumi. Pie vienošanās kā tiesiska darījuma būtības pieder visu tā dalībnieku saskanīgs gribas izteikums, tātad nekādā ziņā netiks ierobežotas nekustamā īpašuma īpašnieka tiesības izvēlēties īpašuma apsaimniekotāju vai noteikt citus īpašuma izmantošanas nosacījumus. Šajā gadījumā Centrs veiks militārā objekta apsaimniekošanas pasākumus atbilstoši noslēgtās vienošanās nosacījumiem. |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija, Nacionālie bruņotie spēki, Valsts aizsardzības militāro objektu un iepirkumu centrs |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | NBS mācību norisei nepieciešamo teritoriju īpašnieki vai tiesiskie valdītāji. Citām personām piederošo teritoriju NBS būs tiesīgi izmantot mācības procesam, tostarp arī speciālo līdzekļu izmantošanai, šaušanai ar NBS bruņojumā esošajiem ieročiem un ieroču sistēmām, tikai pēc rakstiskas vienošanās noslēgšanas ar šo teritoriju īpašnieku vai tiesisko valdītāju. |
| 2. | Tiesiskā regulējuma ietekme uz tautsaimniecību un administratīvo slogu |  NBS jau šobrīd slēdz vienošanās ar NBS mācību norisei nepieciešamo teritoriju īpašniekiem vai tiesiskajiem valdītājiem.Militārajai policijai jau šobrīd paredzētas tiesības izmeklēt Aizsardzības ministrijas valdījumā vai turējumā esošajos objektos izdarītos noziedzīgos nodarījumus, kā arī noziedzīgus nodarījumus, kurus izdarījuši šajos objektos strādājošie civilie darbinieki un ierēdņi saistībā ar savu dienesta (darba) pienākumu izpildiCentram jau šobrīd ir pieaudzis administratīvais slogs, jo būtiski pieaudzis NBS nepieciešamo centralizēto iepirkumu un organizējamās būvniecības apjoms, kā arī pieaudzis apsaimniekojamo militāro objektu skaits. |
| 3. | Administratīvo izmaksu monetārs novērtējums | Nav. |
| 4. | Atbilstības izmaksu monetārs novērtējums | Nav. |
| 5. | Cita informācija | Militārā policija izmeklēs plašākus noziedzīgos nodarījumus ar esošajiem cilvēkresursiem. Centrs veiks pieaugošo darba apjomu ar esošajiem cilvēkresursiem. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktu nodrošināta sabiedrības līdzdalība.  |
| 2. | Sabiedrības līdzdalība projekta izstrādē | 2018. gada 21. martā Aizsardzības ministrijas tīmekļa vietnes www.mod.gov.lv sadaļā “Sabiedrības līdzdalība” publicēts paziņojums par līdzdalības iespējām.  |
| 3. | Sabiedrības līdzdalības rezultāti | Sabiedrības pārstāvji noteiktajā termiņā nav izteikuši priekšlikumus par likumprojektu. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Nacionālie bruņotie spēki (t. sk. Militārā policija), Valsts aizsardzības militāro objektu un iepirkumu centrs |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nacionālie bruņotie spēki (t. sk. Militārā policija) un Valsts aizsardzības militāro objektu un iepirkumu centrs veiks šīs funkcijas esošo pārvaldes uzdevumu ietvaros. |
| 3. | Cita informācija | Nav |

Aizsardzības ministrs Raimonds Bergmanis

M. Baltā, 67335270

marina.balta@mod.gov.lv

I. Šamarina, 67335148

irina.samarina@mod.gov.lv